
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] након спроведеног испитног поступка контроле законитости и правилности рада Управе за аграрна плаћања Министарства пољопривреде, шумарства и водопривреде, покренутог по притужби АА, из …, поднетој преко пуномоћника – адвоката ББ, из …,  Заштитник грађана је сачинио следећи [1:  „Сл. гласник РС“, бр. 98/06]  [2:  „Сл. гласник РС“, бр. 105/2021] 



ИЗВЕШТАЈ О СЛУЧАЈУ 
СА ПРЕПОРУКАМА


Заштитник грађана је примио притужбу АА, из …, поднетој преко пуномоћника – адвоката ББ, из …, којом се изражава незадовољство поступањем, односно непоступањем Управе за аграрна плаћања Министарства пољопривреде, шумарства и водопривреде у поступку исплате одобреног подстицаја.

Наиме, из навода притужбе и приложене документације произилази да је притужиља 17. маја 2017. године Управи за аграрна плаћања Министарства пољопривреде, шумарства и водопривреде поднела захтев за одобравање права на подстицаје за инвестиције у физичку имовину пољопривредног газдинства за набавку новог трактора у 2017. години, који је заведен под бројем …/2017-02. Надаље се истиче да је Управа за аграрна плаћања Решењем број …/2017-02 од 21. септембра 2018. године усвојила наведени захтев, те је истим одобрена реализације инвестиције. С тим у вези, истиче се да је притужиља 25. октобра 2018. године купила трактор по достављеном предрачуну, те је 8. новембра 2018. године поднела захтев за исплату подстицаја за инвестиције у физичку имовину пољопривредног газдинства за набавку новог трактора у 2017. години.

Притужбом се нарочито истиче да готово три године од достављања захтева за исплату подстицаја, Управа за аграрна плаћања није одлучила о истом, односно није донела акт о исплати одобреног подстицаја. Посебно се наводи да је у протеклом периоду више пута ургирано ради доношења одлуке, да је најпре негирано да је захтев уопште поднет, да је потом затражена допуна захтева, те да је захтев и допуњен 29. децембра 2021. године, али да је након тога изостала свака даља информација о току поступку.

Надаље се истиче да је 20. јуна 2022. године поднета жалба због ћутања администрације, да је притужиља у том поступку сазнала да је Управа за аграрна плаћања Решењем број …/2017-02 од 24. фебруара 2022. године ипак усвојила захтев за исплату подстицаја, да је дат и налог за исплату, при чему ово решење никада није достављено притужиљи, исплата и даље није извршена, нити је притужиља обавештена о даљем току поступка.

Поступајући по притужби, Заштитник грађана је закључком дел. бр. 8696 од 11. априла 2023. године покренуо испитни поступак оцене законитости и правилности рада Управе за аграрна плаћања Министарства пољопривреде, шумарства и водопривреде и затражио изјашњење о основаности навода из притужбе.

Управа за аграрна плаћања Министарства пољопривреде, шумарства и водопривреде је актом број …/2023-07 од 4. маја 2023. године обавестила Заштитника грађана о току поступка по захтеву притужиље за набавку нових трактора у 2017. години, који је евидентиран под бројем …/2017-02 од 17. маја 2017. године. Истакнуто је да је уз предметни захтев приложена непотпуна документација, да је притужиља 13. септембра 2018. године доставила допуну за предмет, након чега је донето решење о одобравању права на подстицаје за набавку новог трактора број …/2017-02 од 21. септембра 2018. године. Надаље се наводи да у даљем поступку административне обраде захтева, притужиља није доставила захтев за исплату са пратећом документацијом, као доказ да је инвестиција реализована, а да је у телефонском разговору истакла да је захтев послала 8. новембра 2018. године на адресу Управе за аграрна плаћања. Истиче се да наведена пошиљка није евидентирана нити заведена у Управи за заједничке послове републичких органа, услед чега није било могуће утврдити да је притужиља доставила захтев за исплату у року из решења, при чему фотокопија документације коју је притужиља послала 13. августа 2020. године није могла бити прихваћена. 

Надаље је наведено да је, након изјашњења Управе за заједничке послове републичких органа од 9. децембра 2021. године да је могуће уз валидне доказе реконструисати предмет и поступити по њему, поновним увидом у предмет утврђено да притужиља уз захтев за исплату није доставила оверену фотокопију саобраћајне дозволе за трактор који је купила, а који је допуњен од стране пуномоћника 29. децембра 2021. године. Истиче се да је 24. фебруара 2022. године донето решење о усвајању захтева за исплату број …/2017-02 и налог за исплату у износу од 756.953,39 динара, али да у том тренутку није било расположивих новчаних средстава, те да из тог разлога исто није ни послато на експедицију поште. Наводи се да од тада па до данас на тој позицији више није било расположивих новчаних средстава, а да су јавним позивима средства по овом Правилнику ограничена, те да се исплата подстицајних средстава врши до износа опредељеног јавним позивом.

На крају је изнет ток поступка по жалби због ћутања администрације која је поднета преко пуномоћника притужиље, истичући да је Министарство пољопривреде, шумарства и водопривреде одбило жалбу као неосновану, а да је пуномоћник притужиље поднеском од 5. октобра 2022. године затражио да се притужиљи хитно достави примерак наведеног решења. Истакнуто је да с обзиром да ни у том тренутку није било новчаних средстава, притужиљи није послато наведено решење.


* * *

Према одредбама Закона о општем управном поступку ("Сл. гласник РС", бр. 18/2016, 95/2018 - аутентично тумачење и 2/2023 - одлука УС), орган поступа на основу закона, других прописа и општих аката (члан 5.). Орган је дужан да омогући странци да што лакше заштити и оствари своја права и правне интересе, али не на штету права и правних интереса трећих лица, нити јавног интереса (члан 7.). Орган је дужан да странкама омогући да успешно и целовито остваре и заштите права и правне интересе. Поступак се води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања (члан 9.). Странка, заинтересовани орган и заинтересовано лице које докаже свој правни интерес, имају право на обавештавање о току поступка (члан 64. став 8.).

Сходно принципима добре управе, органи јавне власти и јавни службеници увек делују у оквиру и на основу устава закона и других прописа и примењују правила и поступке прописане важећим прописима. При доношењу одлука и вршењу других службених радњи, органи јавне власти и јавни службеник старају се да мере и радње које предузимају буду у сразмери са циљем којем се у поступку тежи, као и да поступак воде сврсисходно, према циљу због кога је покренут. Јавни службеници су доследни и поступају сагласно доброј претходној пракси органа јавне власти у којем раде. Уколико постоје објективни и одлучни разлози за другачије поступање у конкретном случају, они се писмено образлажу. Органи јавне власти и јавни службеници поштују оправдана и разумна очекивања која грађани имају, посебно с обзиром на претходну праксу органа јавне власти или која су ти или други органи и службеници створили. Они се уздржавају од стварања нереалних и нетачних очекивања код грађана, односно предузимају све разумне мере како таква очекивања не би била створена код савесних грађана. Органи јавне власти и јавни службеници, када околности налажу, на погодан начин обавештавају грађане о току поступка, начину на који се поступак води и начину остваривања њихових права и интереса. Одлука која се тиче права, обавеза или интереса грађанина доставља се грађанину на кога се односи у писаном облику, у што краћем року.


* * *


Сходно утврђеним чињеницама у поступку контроле правилности и законитости рада Управе за аграрна плаћања Министарства пољопривреде, шумарства и водопривреде, Заштитник грађана оцењује да је Управа за аграрна плаћања пропустила да притужиљи достави решење донето 24. фебруара 2022. године којим је усвојен њен захтев за исплату подстицаја, као и да притужиљу обавести о истом, и поред више захтева којима је тражена хитна достава предметног управног акта. Уместо тога, Управа за аграрна плаћања је захтеве притужиље игнорисала и ускратила доставу донетог управног акта, не обавештавајући притом притужиљу о разлозима којима се орган руководио у конкретном случају, те о немогућности исплате подстицаја у датом тренутку.

С тим у вези, Заштитник грађана оцењује да је Управа за аграрна плаћања пропустила да у што краћем року притужиљи достави одлуку која се тиче њених права, обавеза или интереса, као и да је, супротно принципима добре управе, пропустила и да обавести притужиљу о  току поступка, начину на који се поступак води и начину остваривања њених права и интереса.

Заштитник грађана надаље констатује да је поступак одобравања субвенције код притужиље створио оправдано и разумно очекивање да ће, након подношења захтева за исплатом подстицаја, исплата бити и извршена, услед чега је најпре реализовала инвестицију, а потом и поднела захтев за исплатом. С тим у вези, имајући у виду да произилази да је притужиља у целости испунила своје обавезе из решења којим је усвојен њен захтев за одобравање права на подстицаје, Заштитник грађана је става да последице административних пропуста услед којих притужиљин захтев за исплатом, иако поднет благовремено, није евидентиран у законском року, не може сносити притужиља.

[bookmark: _GoBack]Сходно томе, чињеница да нема расположивих новчаних средстава за исплату дате субвенције, не представља препреку да се донета одлука, по закону и правилима поступка достави притужиљи, већ ствара обавезу код надлежног органа управе, као доносиоца управног акта, да предузме све могуће мере како би се притужиљи омогућило да успешно и у целости, у складу са прописима и донетим актима, оствари своје право на исплату подстицаја.

На основу напред наведеног, те имајући у виду да је утврдио пропусте у раду Управе за аграрна плаћања Министарства пољопривреде, шумарства и водопривреде на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следеће 


ПРЕПОРУКЕ


Потребно је да Управа за аграрна плаћања Министарства пољопривреде, шумарства и водопривреде, без одлагања достави притужиљи Решење број …/2017-02 од 24. фебруара 2022. године којим је усвојен њен захтев за исплату подстицаја.

Потребно је да Управа за аграрна плаћања Министарства пољопривреде, шумарства и водопривреде без одлагања обавести притужиљу о даљем току поступка исплате подстицаја, те предузме све расположиве мере како би притужиља успешно и у целости остварила своје право утврђено предметним актом.

Управа за аграрна плаћања Министарства пољопривреде, шумарства и водопривреде ће се старати да у свом будућем раду, водећи уредну и ажурну евиденцију о примљеним актима и предметима, увек поступа у складу са принципима добре управе и начелима управног поступка, поштујући права и на закону засноване интересе грађана.


Управа за аграрна плаћања Министарства пољопривреде, шумарства и водопривреде обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико Управа за аграрна плаћања Министарства пољопривреде, шумарства и водопривреде у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.


	
ЗАМЕНИЦА ЗАШТИТНИКА ГРАЂАНА

	

	др Наташа Тањевић

